Midhat Šamić

**Midhat Šamić**, romanist, metodičar, metodolog, prevodioc (1907 - 1990), član ANU BiH.

Midhat Šamić rođen je u Sarajevu. U rodnom gradu završio je osnovnu školu i gimnaziju. Završio je studij francuskog jezika i književnosti, uporedne književnosti sa jugoslovenskom književnošću i latinski jezik na Filozofskom fakultetu u Beogradu 1931. U periodu 1931-1950. bio je profesor gimnazija u Prijedoru, Beogradu i Sarajevu, a u periodu 1946-1947. profesor francuskog jezika i književnosti na Višoj pedagoškoj školi u Sarajevu.

Na Filozofskom fakultetu u Sarajevu djeluje od 1950. do penzionisanja 1976. Odbranio je dvije doktorske disertacije iz uporedne književnosti na Sorboni 1958: Les Voyageurs français en Bosnie... (glavna teza) i Les Sources historiques de la Chronique de Travnik de Ivo Andrić (dopunska teza). Bio je nastavnik francuske književnosti. U periodu 1954-1956 predavao je kao lektor srpskohrvatski jezik i jugoslavenske književnosti na Sorboni. Obavljao i dužnost dekana Filozofskog fakulteta.

Osnovne oblasti Šamićevog naučnog djelovanja su francuska književnost i uporedna književnost. Pisao je o piscima raznih epoha, od 16. do 20. stoljeća (Rabelais, Montaigne, Molière, Pascal, J.-J. Rousseau, Victor Hugo, Roger Martin du Gard, André Gide i dr.). Pored toga, Midhat Šamić se bavio problemima metodike nastave i tehnike učenja živih jezika, te metodikom i tehnikom naučnoistraživačkog rada.

Od 1969. bio je dopisni član a od 1973. redovni član ANUBiH. Bio je potpredsjednik ANUBiH. Vršio je funkciju sekretara Odjeljenja za književnost i umjetnost pri ANU BiH od 1971. Bio je glavni urednik Radova Odjeljenja za književnost i umjetnost, kao i član Redakcionog odbora saveznog časopisa Filološki pregled. Bio je član i Međunarodnog udruženja za uporednu književnost, Udruženja književnika BiH i Udruženja književnih prevodilaca BiH.

Dobitnik je 27-julske nagrade za 1968, Nagrade ZAVNOBiH-a, Spomen-plakete Sarajeva, Plakete Univerziteta u Sarajevu, te odlikovanja (Orden rada sa zlatnim vijencem, Orden zasluga za narod sa srebrnim zracima).

## Bibliografija 
* Metodika nastave i tehnike učenja živih jezika, Svjetlost, 2. izd., Sarajevo 1959.
* Les Voyageurs français en Bosnie à la fin du 18e siècle et au début du 19e..., Didier, Paris 1960.
* Istorijski izvori Travničke hronike Ive Andrića i njihova umjetnička transpozicija, Veselin Masleša, Sarajevo 1962.
* Iz strane i uporedne književnosti, Svjetlost, Sarajevo 1968.
* A. Gide i R. Martin du Gard: Književno prijateljstvo, ANUBiH, Sarajevo 1975.
* Ličnost, djelo i doba A. Žida u svjetlu njegova dnevnika, ANUBiH, Sarajevo 1976.
* Kako nastaje naučno djelo, Svjetlost, Sarajevo 1977. (desetak izdanja)

## Prevedene knjige 
* A. Tibode, Istorija francuske književnosti; izabrani odlomci iz djela Montaignea i Hugoa.

## Reference 
## Literatura 
* Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo 2010, 267.
* Midhat Šamić http://bh-leksikon.ba/index.php?sid=753

Kategorija:Odsjek za romanistiku Filozofskog fakulteta u Sarajevu
Kategorija:Dekani Filozofskog fakulteta u Sarajevu
Kategorija:Bosanskohercegovački prevodioci
Kategorija:Članovi ANUBiH
Kategorija:Biografije, Sarajevo
Kategorija:Rođeni 1907.
Kategorija:Umrli 1990.